M. Sabolová, poslankyňa: (2004-12-08):
Druhý pozmeňujúci alebo alternatíva, v prílohe č. 8 v kapitole ministerstva spravodlivosti doplniť vo vládnom návrhu zákona o štátnom rozpočte vo výdavkovej časti kapitoly štátneho rozpočtu ministerstva spravodlivosti, sumu 1,9 milióna korún viazať v prospech Slovenského národného strediska pre ľudské práva v položke 720 kapitálové transfery. Môj tretí pozmeňujúci návrh sa vzťahuje na dnes už kontrahované a jestvujúce projekty Strediska pre ľudské práva, kde sú dnes už schválené európske prostriedky a kde treba vlastne dofinancovať v rámci európskych zdrojov prostriedky Slovenskej republiky. Ide o projekty, ktoré sú na rozvoj regionálnych štruktúr pre implementáciu antidiskriminačného zákona. Bude realizovaný v rámci prechodného fondu. Mal by posilniť projektové a administratívne kapacity Slovenského národného strediska. Myslím, že stačí na takú bežnú informáciu. Potom je to projekt série aktivít informačnej kampane Prevencia diskriminácie. Je to od rasovej rovnocennosti, cez rovnocennosť postavení v zamestnaní, o rovnakom zaobchádzaní. A z tohto dôvodu navrhujem, aby sme v rámci implementácie politík, čiže v prílohe č. 4 vládneho návrhu zákona o štátnom rozpočte v kapitole ministerstva spravodlivosti doplnili, teraz citujem, to sú výdavky štátneho rozpočtu na realizáciu programov na rok 2005. Vládny návrh zákona o štátnom rozpočte verejnej správy na rok 2005 až 2007 v priloženom materiáli návrh výdavkov rozpočtových kapitol na rok 2005 až 2007 realizovaných formou programového rozpočtovania sa v časti 08R071 tvorba a implementácia politík pod označením 08R04 - 07104 Ústav pamäti národa na konci dopĺňa takto. Je tam nová položka 08R04 - 7105 Slovenské národné stredisko pre ľudské práva. Zámer: pokračovať v procese ochrany základných práv a slobôd. Cieľ 1., každoročne do 31. januára vypracovať a uverejniť za predchádzajúci kalendárny rok správu o dodržiavaní ľudských práv v Slovenskej republike. Merateľné ukazovatele napĺňania cieľa, ktoré sú tam v štátnom rozpočte, tabuľky, monitoring dodržiavania ľudských práv vrátane práv dieťaťa a zásady rovnakého zaobchádzania v Slovenskej republike. Výsledkom je správa, kde je v rámci tých jednotlivých rokov plán tých správ v slovenskom, anglickom, v anglickej verzii 500 a 300 verzií, 500 slovenských, 300 anglických od rokov 2005, 2006, 2007, 2008. Je to v tabuľkovej podobe. Neviem tabuľku ináč prečítať. Cieľ č. 2, rozšíriť poskytovanie právnej pomoci pri porušovaní ľudských práv vrátane osobitnej pomoci obetiam diskriminácie a prejavov intolerancie. Je to právna pomoc vrátane poskytovania odborných stanovísk a zastupovania pred orgánmi v prípadoch porušenia zásady rovnakého zaobchádzania. Výstup sú hodiny a je tam zase v tabuľke plán. Budete to mať v rozmnoženom návrhu na roky 2005 v hodinách, koľko hodín sa tieto veci uskutočňujú. Cieľ č. 3, výchova k ľudským právam, zvýšenie počtu dospelých, detí, zapojených do neformálneho vzdelávania informačných kampaní. Výstup v hodinách je zase plánovaný v tabuľke, ktorý budete mať uvedený s tým, čo sa už v roku 2004 realizuje, a potom pre roky 2005, 2006, 2007 a 2008. Cieľ 4, zlepšiť pokrytie výskumom dodržiavanie základných práv a slobôd. Počet výskumov, výstup je počet tých výskumov pre roky 2005, je to v tabuľke. Cieľ 5, to je posledný, rozšírenie špecializovanej knižnice a informačných služieb s tým spojených. Knižničné a informačné služby, internetové kiosky pre verejnosť, výstup je v hodinách a je opäť v tabuľke. Počet hodín venovaných tomu merateľnému ukazovateľu. V rámci politiky vlády týkajúcej sa ochrany ľudských práv stredisko plní nezastupiteľnú úlohu, pretože nový antidiskriminačný zákon sa značne rozšíril a jeho úlohy sú oveľa širšie. Prosím o podporu. Budeme určite ešte o tom diskutovať a verím, že sa nám podarí nájsť kapitálové výdavky pre stredisko, pretože takto účelovo viazané prostriedky z bežných výdavkov nevieme ináč uvoľniť, len práve prejsť hlasovaním v Národnej rade. Ďakujem veľmi pekne.